Vandforbrugere i Uggerhalne behøver ikke længere koge vandet, før de drikker det.

Borgere i en række byer nord for Aalborg er siden i onsdags blevet opfordret til at koge drikkevandet, før de bruger det. Det sker, efter at der var fundet coliforme bakterier i drikkevandet ved Hammer Bakker Forsyningsselskab. I den første udmelding blev borgere, der fik vand fra Hammer Bakker Vandforsyningsselskab, Gl. Sulsted Vandværk, Vestbjerg Vandværk, Sulsted Stationsby Vandværk, Grindsted Vandværk og Uggerhalne Vandværk opfordret til at koge vandet. Det viser sig dog, at det ikke er alle vandforbrugerne i området, der har modtaget vand fra Hammer Bakker Forsyningsselskab, og derfor har Aalborg Kommune fredag morgen opdateret listen over vandværker, kogeanbefalingen gælder for. - Seneste nyt er, at Uggerhalne Vandværk og dele af Grindsted Vandværk (Tranevej) ikke længere er omfattet af påbuddet, da de ikke har modtaget vand fra Hammer Bakker Forsyningsselskab, skriver kommunen. - Grindsted Vandværk i Espelunden samt  Gl. Sulsted Vandværk, Vestbjerg Vandværk og Sulsted Stationsby Vandværk (herunder Ajstrup) er fortsat omfattet af påbuddet om kogeanbefaling, lyder det fra Aalborg Kommune. Vodskov Vandværk har ikke været omfattet af kogeanbefalingen og er det heller ikke. Torsdag fortalte kommunen, at man sandsynligvis havde fundet ud af, hvorfor drikkevandet er forurenet. - Status er, at kilden til bakterieforureningen formentlig er fundet - den stammer sandsynligvis fra en utæthed i rentvandstanken, skrev Aalborg Kommune torsdag i en pressemeddelelse.